同賦開元宮避暑詩
作者：牟巘
朝代：宋

paragraphs: 避暑如避虎，山林每逢旃。
誰知浩穰內，自有清靜緣。
同來戴牟張，作計良亦賢。
是時正流汗，赤日行中天。
勞坐苦役役，何異烹炰煎。
居然得勝地，神觀爲爽然。
凉飆起珍簟，妙香汎瓊篇。
坐客易生感，泉隠獨談玄。
靜者躁之君，方寸湛其淵。
勿謂火勝月，此意諒默傳。
我戶隔珠庭，遥企玉真仙。
仙遊雖云邈，肯逐大化遷。
曲池况未平，中多蒲與蓮。
更有離離者，使我增愁涓。